## Pravilnik o načinu provedbe posebne mjere premještanja vozila kojim je upravljao vozač pod utjecajem opojnih sredstava

### NN 86/2008 (23.7.2008.), Pravilnik o načinu provedbe posebne mjere premještanja vozila kojim je upravljao vozač pod utjecajem opojnih sredstava

# MINISTARSTVO UNUTARNJIH POSLOVA

2766

Na temelju članka 137. stavka 2. Prekršajnog zakona (»Narodne novine« broj
107/2007), a u svezi s člankom 282. stavkom 8. Zakona o sigurnosti prometa na
cestama (»Narodne novine« broj 67/2008), ministar unutarnjih poslova donosi

## PRAVILNIK

### O NAČINU PROVEDBE POSEBNE MJERE PREMJEŠTANJA VOZILA KOJIM JE UPRAVLJAO VOZAČ POD UTJECAJEM OPOJNIH SREDSTAVA

Članak 1.
Ovim Pravilnikom propisuje se postupanje policije prilikom provedbe posebne
mjere premještanja motornog vozila kojim je upravljao vozač pod utjecajem
opojnih sredstava, zatečen u počinjenju prekršaja te način podmirenja troškova
nastalih premještanjem vozila.
Članak 2.
Kada policija tijekom obavljanja poslova nadzora prometa na cestama zatekne
vozača pod utjecajem opojnih sredstava u počinjenju prekršaja, a osobite
okolnosti upućuju da će nastaviti s činjenjem prekršaja, može mu odrediti
posebnu mjeru premještanja motornog vozila na određeno mjesto kako bi ga se
spriječilo da nastavi s činjenjem prekršaja.
Mjeru iz stavka 1. ovoga članka policija izriče pisanom naredbom, čiji je izgled
i sadržaj propisan na obrascu koji je tiskan uz ovaj Pravilnik i čini njegov
sastavni dio. Obrazac naredbe je tiskan u bloku, četverostrano, s mogućnošću
preslikavanja, od čega se prvi list uručuje počinitelju prekršaja, drugi list
osobi koja izvršava izrečenu mjeru, treći list prilaže se uz izvješće koje
policijski službenik sačinjava i predaje po završetku smjene radi unosa podataka
u evidenciju, a četvrti list ostaje u bloku.
Članak 3.
Posebna mjera premještanja vozila na određeno mjesto može trajati do prestanka
djelovanja opojnog sredstva, a najduže 12 sati.
Članak 4.
Policija može, ako to ne ugrožava ostvarivanje svrhe posebne mjere iz članka 2.
ovoga Pravilnika, odrediti da se premješteno vozilo preda vlasniku ili od njega
opunomoćenoj osobi i prije isteka roka na koji je posebna mjera određena.
U slučaju iz stavka 1. ovoga članka, policija će o tome izvijestiti pravnu ili
fizičku osobu obrtnika kod koje se premješteno vozilo čuva.
Policijski službenik koji izdaje naredbu o mjeri premještanja vozila dužan je,
ukoliko postoji potreba zaštite imovine koja se nalazi u vozilu koje se
premješta, obavijestiti zainteresiranu osobu ili pružiti pomoć radi zaštite
imovine, ako na mjestu događaja nema osobe koja tu imovinu može preuzeti.
Članak 5.
U prekršajnom nalogu, odnosno optužnom prijedlogu kojim je utvrđen prekršaj
kojega je počinio vozač pod utjecajem opojnih sredstava, naznačit će se i
podatak da je vozilo naredbom premješteno na određeno mjesto radi sprječavanja
nastavka činjenja prekršaja, kada je ta posebna mjera izrečena.
Članak 6.
Kada je posebna mjera premještanja vozila naredbama izrečena za veći broj
vozila, prioritetno se premještaju vozila koja na mjestu gdje su zaustavljena
ili isključena iz prometa izravno ugrožavaju sigurnost prometa i sudionika u
prometu na cesti.
Članak 7.
Prilikom izricanja posebne mjere iz članka 2. ovoga Pravilnika policija poziva
pravnu ili fizičku osobu obrtnika nadležne za održavanje cesta, odnosno pravnu
ili fizičku osobu obrtnika s kojom je pravna ili fizička osoba obrtnik ili
upravno tijelo nadležno za održavanje cesta sklopilo ugovor o obavljanju poslova
uklanjanja vozila na mjesto izvršenja prekršaja te joj izdaje jedan primjerak
naredbe o izrečenoj mjeri, na temelju koje će se obaviti premještanje vozila.
Članak 8.
Prilikom preuzimanja vozila od strane počinitelja prekršaja, vlasnika ili
njegovoga opunomoćenika, sastavlja se zapisnik o preuzimanju vozila.
Zapisnik iz stavka 1. ovoga članka mora sadržavati: broj naredbe o izrečenoj
posebnoj mjeri premještanja vozila, specifikacija troškova premještanja i
troškova čuvanja vozila, konstatacije o možebitnim oštećenjima vozila ili
konstatacija da se vozilo predaje neoštećeno.
Zapisnik potpisuje osoba koja preuzima vozilo i ovlaštena osoba pravne ili
fizičke osobe koja je premjestila, odnosno koja čuva vozilo.
Članak 9.
Troškove premještanja snosi počinitelj prekršaja, sukladno odredbama posebnog
propisa.
Članak 10.
Ovaj Pravilnik stupa na snagu osmoga dana od dana objave u »Narodnim novinama«.
Broj: 511-01-52-52-2008.
Zagreb, 16. srpnja 2008.

Ministar
**Berislav Rončević, v. r.**

REPUBLIKA HRVATSKA
MINISTARSTVO UNUTARNJIH POSLOVA
No\_\_\_\_\_\_\_\_\_\_\_\_
POLICIJSKA UPRAVA
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Broj:

Na temelju članka 137. stavka 1. točke 2. Prekršajnog zakona (»Narodne novine«
br. 107/2007) te članka 282. stavka 8. Zakona o sigurnosti prometa na cestama
(»Narodne novine« br. 67/2008) izdaje se
NAREDBA
o premještanju motornog vozila
Vozaču \_\_\_\_\_\_\_\_\_\_\_\_\_\_\_\_ rođ. \_\_\_\_\_\_\_\_ iz \_\_\_\_\_\_\_\_\_, ulica/trg \_\_\_\_\_\_\_\_\_\_\_\_\_\_ br.
\_\_\_\_, državljanin 1. RH, 2. stranac \_\_\_\_\_\_\_\_, vozač \_\_\_\_\_\_\_\_, reg. oznake
\_\_\_\_\_\_\_\_\_\_\_\_\_\_\_\_ (\_\_\_\_\_\_\_\_), u mjestu \_\_\_\_\_\_\_\_\_\_\_\_\_\_\_\_ /na cesti
\_\_\_\_\_\_\_\_\_\_\_\_\_\_\_\_ dana \_\_\_\_\_\_\_\_\_ 20\_\_ u sati \_\_\_\_\_\_\_, u vezi s prekršajem iz
članka \_\_\_\_\_\_\_, stavka\_\_\_\_\_\_, točke \_\_\_\_\_ Zakona o sigurnosti prometa na cestama
(u daljnjem tekstu: ZSPC-a), utvrđeno je da upravlja vozilom u prometu na cesti
pod utjecajem alkohola, odnosno opojnih droga. Istome je, propisanim uređajima
za mjerenje, utvrđena koncentracija alkohola u organizmu od \_\_\_\_\_\_\_\_ g/kg,
odnosno prisutnost opojnih droga, o čemu je sastavljen poseban zapisnik broj:
\_\_\_\_\_\_\_\_\_\_\_\_\_\_\_\_, te se, sukladno čl. 137. st. 1. točka 2. Prekršajnog zakona i
članka 282. stavka 8. Zakona o sigurnosti prometa na cestama naređuje
premještanje motornog vozila marke \_\_\_\_\_\_\_\_\_\_\_\_\_\_\_\_, model
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, registarskih oznaka \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,
broj šasije \_\_\_\_\_\_\_\_\_\_\_\_\_\_\_\_\_\_\_\_\_\_\_\_, vlasništvo \_\_\_\_\_\_\_\_\_\_\_\_\_\_\_\_\_\_ do prestanka
djelovanja opojnih sredstava, a najdulje 12 sati. Vozilo će biti premješteno na
adresu u \_\_\_\_\_\_\_\_\_\_\_\_\_\_\_\_\_\_, ulica \_\_\_\_\_\_\_\_\_\_\_\_\_\_\_\_\_\_\_\_\_\_ kbr.\_\_\_\_.
Nakon prestanka poduzete mjere vozač ili vlasnik mogu preuzeti vozilo. Ako to ne
ugrožava ostvarenje svrhe mjere, vozilo može preuzeti vlasnik vozila ili od
njega opunomoćena osoba i prije isteka roka na koji je mjera određena. Troškove
premještanja i čuvanja vozila snosi vozač.
Za vrijeme trajanja mjere vozač ne smije upravljati motornim vozilom u prometu
na cesti.
Uputa o pravnom lijeku:
Na temelju članka 212. Prekršajnog zakona, protiv ove naredbe nije dopuštena
žalba ili drugo pravno sredstvo.
M.P.

Policijski službenik i broj službene značke

Pravilnik, NN 86/2008-2766
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)